10-årige William Schneider fra Hanstholm elsker at stå på løbehjul, men han har en udfordring. Der er langt til den nærmeste skaterpark. - Jeg har været på fem skaterparker, hvor vi kørte derover. For der er ikke nogen her i området. Man skal køre 40 minutter for den nærmeste, forklarer han. Derfor har han fået en idé. Han vil nemlig have en skaterbane til Hanstholm, og han er ikke den eneste, der synes, det er en god idé. Derfor har William Schneiders familie nu ansøgt kommunen om 180.000 kroner til projektet. - Vi får mange tilkendegivelser om, at folk gerne vil støtte op om det og synes, det er en rigtig god idé. De vil gerne hjælpe til, så det er en virkelig god fornemmelse, siger William Schneiders far, Jens Schneider. Han fortæller, at de nu er en gruppe på fem personer, der arbejder på at gøre skatebanen til en realitet. Godt for lokale og turister En af dem, der er positiv omkring den bare 10-årige drengs idé er byrådsmedlem i Thisted Kommune Per Skovmose (K). - Jeg synes, det er et knaldhamrendes godt initiativ, og det kan jo ses ud fra mange forskellige vinkler. Det er godt for de unge mennesker i Hanstholm, der gerne vil køre skateboard og vil have en god bane, og vores turister skal også have muligheden, siger han. Idémanden håber også, det lykkes at få det igennem. - Det kunne være mega fedt. Jeg tror, jeg ville bruge den hver eneste dag, fortæller han. Thisted Kommunes kulturudvalg skal behandle ansøgningen 17. marts.

Referat:
En blot 10-årig dreng og hans familie arbejder på at få en skaterpark til Hanstholm.